Title: ระเบียบกระทรวงกลาโหม ว่าด้วยการคุ้มครองพยานในคดีอาญา (ฉบับที่ 4) พ.ศ. 2562

ระเบียบกระทรวงกลาโหม
ว่าด้วยการคุ้มครองพยานในคดีอาญา
(ฉบับที่ ๔)
พ.ศ. ๒๕๖๒[๑]

โดยที่เป็นการสมควรแก้ไขเพิ่มเติมระเบียบกระทรวงกลาโหมว่าด้วยการคุ้มครองพยานในคดีอาญา
ให้เหมาะสมยิ่งขึ้น

อาศัยอำนาจตามความในมาตรา
๕ และมาตรา ๖ แห่งพระราชบัญญัติคุ้มครองพยานในคดีอาญา พ.ศ. ๒๕๔๖ รัฐมนตรีว่าการกระทรวงกลาโหม
จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบกระทรวงกลาโหมว่าด้วยการคุ้มครองพยานในคดีอาญา (ฉบับที่
๔) พ.ศ. ๒๕๖๒

ข้อ ๒  ให้ยกเลิกความในบทนิยามคำว่า
คณะกรรมการ ในข้อ ๓ แห่งระเบียบกระทรวงกลาโหมว่าด้วยการคุ้มครองพยานในคดีอาญา พ.ศ.
๒๕๔๘ และให้ใช้ความต่อไปนี้แทน
คณะกรรมการ
หมายความว่า คณะกรรมการคุ้มครองพยานกระทรวงกลาโหม หรือคณะกรรมการคุ้มครองพยานมณฑลทหาร

ข้อ ๓  ให้ยกเลิกความในข้อ ๑๖ แห่งระเบียบกระทรวงกลาโหมว่าด้วยการคุ้มครองพยานในคดีอาญา
พ.ศ. ๒๕๔๘ ซึ่งแก้ไขเพิ่มเติมโดยระเบียบกระทรวงกลาโหมว่าด้วยการคุ้มครองพยานในคดีอาญา
(ฉบับที่ ๒) พ.ศ. ๒๕๕๔ และให้ใช้ความต่อไปนี้แทน
ข้อ ๑๖
 ให้มีคณะกรรมการคุ้มครองพยานกระทรวงกลาโหม
ประกอบด้วย เจ้ากรมพระธรรมนูญหรือผู้แทนเป็นประธานกรรมการ ผู้แทนสำนักตุลาการทหาร กรมพระธรรมนูญ
ผู้แทนสำนักงานอัยการทหาร กรมพระธรรมนูญ ผู้แทนกองสงเคราะห์ทางกฎหมาย กรมพระธรรมนูญ
ผู้แทนสำนักนโยบายและแผนกลาโหม ผู้แทนกรมเสมียนตรา ผู้แทนสำนักงบประมาณกลาโหม ผู้แทนกองบัญชาการกองทัพไทย ผู้แทนกองทัพบก ผู้แทนกองทัพเรือ
ผู้แทนกองทัพอากาศ หน่วยละหนึ่งคนเป็นกรรมการ และผู้อำนวยการกองคุ้มครองพยาน
กรมพระธรรมนูญ เป็นกรรมการและเลขานุการ ให้ประธานกรรมการแต่งตั้งข้าราชการกรมพระธรรมนูญเป็นผู้ช่วยเลขานุการจำนวนตามความเหมาะสม
ให้มีเขตอำนาจไม่จำกัดพื้นที่
ให้มีคณะกรรมการคุ้มครองพยานมณฑลทหาร
ประกอบด้วยเจ้าหน้าที่ซึ่งปฏิบัติราชการประจำในเขตพื้นที่มณฑลทหาร มีจำนวนตามความเหมาะสม
ในแต่ละคณะกรรมการให้มีเลขานุการคณะละหนึ่งคน มีเขตอำนาจเหนือพื้นที่ซึ่งกำหนดโดยกฎกระทรวงออกตามความในกฎหมายว่าด้วยการจัดระเบียบราชการกระทรวงกลาโหม
ทุกมณฑลทหารให้มีสำนักงานคุ้มครองพยานมณฑลทหารหนึ่งแห่ง
เว้นแต่มณฑลทหารที่เป็นที่ตั้งกรมพระธรรมนูญ
ให้กองคุ้มครองพยาน
กรมพระธรรมนูญ เป็นสำนักงานในส่วนกลาง

ข้อ ๔  ให้เพิ่มความต่อไปนี้เป็นข้อ ๒๙/๑ แห่งระเบียบกระทรวงกลาโหมว่าด้วยการคุ้มครองพยานในคดีอาญา
พ.ศ. ๒๕๔๘
ข้อ ๒๙/๑
 ในกรณีที่คณะกรรมการเห็นสมควรให้ความคุ้มครองพยานนอกเขตพื้นที่ความรับผิดชอบ
ให้เลขานุการแจ้งประสานให้คณะกรรมการที่อยู่ในเขตพื้นที่ที่จะขอให้ความคุ้มครองพยานทราบเพื่อพิจารณาตามอำนาจหน้าที่ต่อไป

ข้อ ๕  ให้ยกเลิกความในข้อ
๓๕ ข้อ ๓๖ และข้อ ๓๗ แห่งระเบียบกระทรวงกลาโหมว่าด้วยการคุ้มครองพยานในคดีอาญา
พ.ศ. ๒๕๔๘ และให้ใช้ความต่อไปนี้แทน
ข้อ ๓๕  ในกรณีตามข้อ ๒๖ ให้เลขานุการรีบมีหนังสือแจ้งประสานขอความร่วมมือไปยังหน่วยงานอื่นของรัฐนั้นช่วยคุ้มครองพยาน
พร้อมแจ้งยืนยันการเบิกจ่ายงบประมาณการคุ้มครองพยานให้หน่วยงานดังกล่าว แล้วรีบแจ้งผลการประสานขอความร่วมมือให้ประธานกรรมการและคณะกรรมการคุ้มครองพยานกระทรวงกลาโหมทราบภายในเจ็ดวัน
ข้อ ๓๖  ในกรณีที่หน่วยงานอื่นของรัฐประสานขอความร่วมมือให้กระทรวงกลาโหมช่วยคุ้มครองพยาน
ให้หน่วยงานอื่นของรัฐยื่นคำขอต่อเลขานุการคณะกรรมการคุ้มครองพยานกระทรวงกลาโหม ตามแบบท้ายระเบียบนี้
และให้คณะกรรมการคุ้มครองพยานกระทรวงกลาโหมพิจารณาให้ความร่วมมือตามความจำเป็นและเหมาะสม
 ทั้งนี้ โดยคำนึงถึงขีดความสามารถในการรองรับภารกิจคุ้มครองพยานเป็นสำคัญและหน่วยงานอื่นของรัฐที่ร้องขอได้แจ้งยืนยันการเบิกจ่ายงบประมาณในการคุ้มครองพยานมาให้กระทรวงกลาโหมแล้ว
ข้อ ๓๗  การคุ้มครองพยานตามมาตรการทั่วไปสำหรับคดีที่ไม่อยู่ในอำนาจศาลทหารกระทรวงกลาโหมให้ความร่วมมือช่วยคุ้มครองเฉพาะพยานหรือบุคคลที่จะเข้ารับการคุ้มครองนั้นเป็นบุคคลที่อยู่ในอำนาจศาลทหาร เว้นแต่กระทรวงยุติธรรมร้องขอให้ช่วยคุ้มครองบุคคลที่มิได้อยู่ในอำนาจศาลทหารก็ให้กระทรวงกลาโหมให้ความร่วมมือช่วยคุ้มครองบุคคลที่มิได้อยู่ในอำนาจศาลทหารได้

ข้อ ๖  ให้ยกเลิกความในวรรคสองของข้อ
๓๘ แห่งระเบียบกระทรวงกลาโหมว่าด้วยการคุ้มครองพยานในคดีอาญา พ.ศ. ๒๕๔๘ และให้ใช้ความต่อไปนี้แทน
ให้นำความในข้อ
๓๗ มาใช้บังคับกับการให้ความร่วมมือช่วยคุ้มครองพยานตามมาตรการพิเศษตามวรรคหนึ่งโดยอนุโลม

ประกาศ ณ วันที่ ๑๓ กุมภาพันธ์ พ.ศ.
๒๕๖๒
พลเอก ประวิตร  วงษ์สุวรรณ
รัฐมนตรีว่าการกระทรวงกลาโหม

พัชรภรณ์/ธนบดี/จัดทำ

๑๗ กันยายน ๒๕๖๓

สุภาทิพย์/ตรวจ
๒๘ กันยายน ๒๕๖๓

[๑]
ราชกิจจานุเบกษา เล่ม ๑๓๖/ตอนพิเศษ ๖๑ ง/หน้า ๑/๑๓ มีนาคม
๒๕๖๒